हलिउड हिरो लियोनार्डोलाई भेटेका भदै थारु भन्छन्- ‘वन सुन्दर युवती हो, वन्यजन्तु उसको गहना’
बर्दिया मधुवन नगरपालिका-३ खाताका ५५ वर्षीय भदै थारु संरक्षणकर्मी माझ चर्चित छन् । बाघले आक्रमण गरेर देब्रे आँखा गुमाउँदा पनि संरक्षण प्रतिको यिनको समर्पणमा कुनै कमी आएन । संरक्षणका कुरा सिकाउँदै देशका कुनाकाप्चा चहार्ने क्रममा भदै आइतबार चितवनको माडी आए ।
चितवन — बर्दिया मधुवन नगरपालिका-३ खाताका ५५ वर्षीय भदै थारु संरक्षणकर्मी माझ चर्चित छन् । बाघले आक्रमण गरेर देब्रे आँखा गुमाउँदा पनि संरक्षण प्रतिको यिनको समर्पणमा कुनै कमी आएन । संरक्षणका कुरा सिकाउँदै देशका कुनाकाप्चा चहार्ने क्रममा भदै आइतबार चितवनको माडी आए ।यी पाका संरक्षणकर्मीले त्यहाँ भेला भएका युवाहरुलाई आफ्नै पारामा संरक्षणको महत्व बुझाए ।वातावरण विज्ञान पढ्दै गरेका १० र समुदाय तहबाट संरक्षणमा जुटेका अन्य ३५ जना गरेर ४५ जना युवा माडीमा भेला भएका छन् । चितवनसहित नवलपरासी, मकवानपुर, बारा र पर्साबाट त्यहाँ पुगेका पढे लेखेका युवालाई पढेर नभइ परेर संरक्षण बुझेका भदैले सवै दंग हुने गरेर संरक्षणको महत्वको कथा सुनाए । उनले वनलाई सुन्दरी र वन्यजन्तुलाई त्यसका गहनाका रुपमा बखान गरे ।‘एकजना सुन्दर युवती त्यसै त राम्रो हुन्छ, उसले गहना लगाए आहा झनै कति सुन्दर,’ भदैले कुरा सुरु गरे । वन पनि त्यही सुन्दर युवती जस्तै भएको उनले बताउँदा सहभागिहरु मुसुमुसु गर्ने थालिसकेका थिए । वन्यजन्तु सुन्दरीका गहना जस्ता हुन भन्दा सबै हाँसे । उनले संरक्षणकर्मीलाई जब हिरोको रुपमा उभ्याए सबैले खित्का छाडे ।‘तपाइँले एउटा सिनेमा हेर्दा राम्री हिरोइन देख्नु हुन्छ । उसलाई दुःख दिने गुण्डाहरु हुन्छन् । र, बचाउने हिरो हुन्छ । वन, वन्यजन्तु सिनेमाका हिरोइन जस्ता हुन् । तस्कर त गुण्डा भइ हाले । गुण्डालाई पिट्ने हिरो हुन्छ । त्यसैले हामी वनलाई जोगाउने पनि हिरो हौं,’ उनले थप्दै गए । हिरो हारेको सिनेमा राम्रो नलाग्ने हुँदा संरक्षणकर्मीहरु सधै जित्ने ध्याउन्नले क्रियाशील हुनु पर्ने उनले बताए ।खाता क्षेत्रमा जैविक मार्ग पनि छ । यो जैविक मार्गले बर्दिया राष्ट्रिय निकुञ्ज र भारतको कर्तनियाघाट राष्ट्रिय निकुञ्जलाई जोड्छ । अर्थात यो बाटो हुँदै वन्यजन्तु ओहरदोहर गर्छन् । यस्ता मार्गलाई उनले वन्यजन्तुको मोबाइल र फेसबुकका रुपमा अर्थ्याए । मोबाइल र फेसबुकबाट युवकयुवती एक आपसमा जोडिए जसरी जैविक मार्गले दुई देशका वन्य जीवलाई जोडेको उनले बताए ।‘तपाइँसँग मोबाइल छ फेसबुक छ मन परेका केटा वा केटीसँग सम्पर्कमा रहनु हुन्छ । वन्यजन्तुको फेसबुक मोबाइल जस्तै हो जैविक मार्ग । यसले अन्य क्षेत्रका वन्यजन्तुलाई एक आपसमा जोड्छ । त्यसैले जैविक मार्ग जोगाउनु पर्छ,’ भदैले भने । बाघ आक्रमणमा परेर झण्डै ज्यान गुमाएका भदैको मुखबाट यति रसिला कुरा कसरी निस्कन्छन् होला सहभागी छक्क परे ।त्यसो त उनले बेलायती अभिनेत्री मेन्सी पायल र टाइटानिक सिनेमाका हिरो लियोनार्डो डिक्याप्रियोलाई समेत भेटेका छन् । बाघले आक्रमण गरेर बाँचे पनि संरक्षण कार्य नछोडेको हिरोको रुपमा उनको कथा सुनेपछि विश्व सिने संसारका यी सेलीब्रेटी उनको गाउँनै पुगे । कुनै बेला कमैया बसेका एक कक्षासम्म पढेका भदैले रसिलो पारामा संरक्षणको रस अरुलाई पिलाएर दंगदास नै बनाउँछन् ।विसं २०६० साल पुस २२ को घटना थियो त्यो, जुन दिन उनलाई बाघले जंगलमा आक्रमण गरेको थियो । बाघको पञ्जा भेटेपछि भदै तिरमिराए । स्वर्ग पुगेकी नर्क पुगे झै भन्ने भयो रे । डेढ महिना अस्पताल बस्दा खानपिउन अफ्ठ्यारो हुन्थ्यो । मर्ने भए कि भन्ने लागेको थियो । अस्पतालबाट घर आए पनि तीन वर्षसम्म उनले केही गर्न सकेनन् । घरमै आराम गरे ।‘बाघ र मेरो जम्का भेट भयो र न उसले मलाई खेद्यो । खान्छु भन्दै आएको त हैनन नी,’ यो कुरा मनमा खेलेपछि उनले बाघको कुनै गल्ती नभएको ठाने । जंगल बाघको घर भएको हुँदा त्यहाँ गएका बेलामा आक्रमण गर्नुलाई उनले बाघको अपराध ठानेनन् । ‘हामी सारा जंगल मासेर घर बनाएका छौं । भएको जंगलमा पनि उसलाई शान्तीसँग बस्न दिदैनौं । गल्ती उसको छैन विचरा,’ भदैले भने । 